
BUDSKAP: 
Et nytt regelverk – en sterkere samfunnskontrakt 
Kompetansealliansens understreker med dette budskapet til Kommunal- og distriktsminister Bjørnar Skjæran og Regjeringen Støre om at kompetanse er grunnlaget for økt verdiskaping.
Byggenæringen i Norge skal være tuftet på kompetanse, tillit og ansvar. Norge trenger et regelverk som gjør det enklere å bygge, transformere og utvikle samfunnet, samtidig som kvalitet, sikkerhet og samfunnshensyn ivaretas.
For å lykkes med moderniseringen av plan- og bygningsregelverket og effektiviseringen av plan- og byggesaksprosessene bør følgende prinsipper ligge til grunn:

1. Effektivisering må styrke kvalitet, verdiskaping og konkurransekraft.
Forenkling bør bidra til å korte ned saksbehandlingstider, gjøre regelverket enklere å praktisere og øke muligheten for å utøve faglig skjønn.
Effektive prosesser og et enklere regelverk må bidra til styrket kvalitet, sikkerhet og konkurransekraft og økte samfunnsverdier.

2. Forenkling krever høy kompetanse
Et mer funksjonsbasert og fleksibelt regelverk gir større rom for faglige vurderinger, forutsatt at vi samtidig stiller høyere krav til kompetanse. Regelverket må opprettholde og skjerpe kravene til kompetanse for de som erklærer ansvar.
Dette gjelder hele verdikjeden: prosjekterende, utførende, kontrollfunksjoner og offentlige saksbehandlere. Høy faglig kompetanse hos alle aktører er en forutsetning for kvalitet, effektivitet og tillit.

3. Dyktige fagarbeider skal være en konkurransefordel
Det skal være en konkurransefordel å velge fagarbeidere med kompetanse til å gjøre jobben. Dyktige fagarbeidere er avgjørende for å løse byggenæringens utfordringer i dag og i framtida. Vi må ta vare på og styrke attraktiviteten til å ta fagbrev, og videreutvikle kompetansen sin. 


Godt partssamarbeid, stor grad av beslutningsmyndighet i utførende ledd, høy tillit og effektivt arbeid, der faste ansatte er hovedregelen. Det er dette som er grunnplankene i vår arbeidslivsmodell og som har gjort Norge til et høyproduktivt land. 

4. Ansvar og kompetanse må følges ad
Uavhengig av om oppgavene utføres i offentlig eller privat regi, må ansvar følges av krav til dokumentert kompetanse i tråd med felles standarder og regelverk. 
De som bestiller har et ansvar for å sjekke forholdene nedover i utøvende ledd.
Et tillitsbasert system fungerer bare når samfunnet kan ha tillit til at oppgavene utføres av kvalifiserte virksomheter og fagpersoner.

5. Sterke fagmiljøer i offentlig og privat sektor 
Næringen skaper verdier gjennom planlegging, prosjektering og bygging. Myndighetene skal ivareta fellesskapets interesser gjennom tydelige rammer, kompetent saksbehandling og forutsigbar forvaltning.
Raskere og mer effektive prosesser uten at kvalitet, sikkerhet eller samfunnsverdier svekkes forutsetter sterke fagmiljøer både i næringen og i offentlig sektor.

6. Endringer må bygge på helhetlige vurderinger
Utviklingen av plan- og bygningsregelverket må bygge på kunnskap og en helhetlig forståelse av hvordan kompetanse, ansvar, kontroll og tillit virker sammen. Endringer i ett element påvirker de øvrige. Alle grep må vurderes samlet, slik at helheten styrkes.
Samtidig er det behov for å videreutvikle og forbedre regelverket for å sikre en mer effektiv og velfungerende næring. Forenkling og modernisering må imidlertid gjennomføres på en måte som ivaretar kompetanse, kvalitet og tilliten til det som bygges. Før eventuelle endringer i kvalifikasjonskravene vurderes, må det etableres virkemidler som styrker kompetanse og kvalitet.
En varig modernisering forutsetter at endringene styrker samfunnskontrakten mellom myndigheter, næringen og samfunnet.




Oppsummert
Skal vi bygge i et 100 års perspektiv, må vi bygge med kvalitet første gang. Kompetansealliansen mener veien til et enklere plan- og bygningsregelverk går gjennom en sterkere samfunnskontrakt – ikke lavere ambisjoner. Et moderne regelverk må derfor bygge på tillit – og tillit skapes gjennom krav til kompetanse og ansvar.

Med vennlig hilsen, 

